**Vedtægter for**

**Slagelse Cykle Ring Motion**

**Stiftet 25/1 1989**

§ 1. Klubbens navn er Slagelse Cykle Ring Motion. Forkortet SCRM.  
Klubbens hjemsted er Slagelse.

\*§ 2. Bestyrelsen beslutter om SCRM er medlem af specialforbund eller andre idrætsorganisationer.

§ 3. SCRM’s formål er at virke for cykelsportens og motionscyklingens fremme, samt at varetage sine medlemmers interesser.

\*§ 4. Som medlem af SCRM kan optages alle, der dyrker motionscykling

SCRM kan optage ikke aktive medlemmer til reduceret kontingent.

\*§ 5. Ved indmeldelse oplyses om klubbens vedtægter og at vedtægterne kan findes på klubbens hjemmeside. (scrm.dk)

§ 6. Dersom et medlem modarbejder SCRM’s interesser eller opfører sig upassende og til skade for foreningens anseelse, kan vedkommende udelukkes af SCRM, når den samlede bestyrelse stemmer herfor.

\*§ 7. Bestyrelsen består af 5 medlemmer. På generalforsamlingen vælges formand, kasserer og 3 bestyrelsesmedlemmer samt 1 suppleant.

\*Bestyrelsen vælges for 2 år ad gangen. Formand og 2 bestyrelsesmedlemmer samt 1 revisor er på valg i lige år. Kasserer og 1 bestyrelsesmedlemmer samt 1 revisor-suppleant i ulige år.

1 bestyrelsessuppleant vælges hvert år for et år ad gangen.

Valg til bestyrelse foregår ved simpelt stemmeflertal. Såfremt blot ét enkelt medlem kræver det, sker afstemningen skriftlig.

Genvalg kan finde sted.

§ 8. På det første bestyrelsesmøde efter ordinær generalforsamling vælger bestyrelsen en næstformand og en sekretær.

§ 9. Kassereren fører regnskabet for perioden 1. januar til 31. december.

\*Revisionen skal ske i tide, at regnskabet kan forelægges bestyrelsen i revideret stand på sidste bestyrelsesmøde inden generalforsamlingen.

§ 10. Kontingent fastsættes på generalforsamlingen og betales forud inden den 1. marts.

Ikke aktive medlemmer betaler et reduceret kontingent, som fastsættes på generalforsamlingen, og betales forud inden den 1. marts.

Restance ud over 3 måneder kan medføre udelukkelse af SCRM.

Det kræver tre års sammenhængende medlemskab for at være med i tøjordningen. Heraf skal udleveringsåret udgøre det ene.

\*Bestyrelsen fastlægger retningslinjerne for tøjordningen og indholdet af tøjordningen.   
  
\*Ikke aktive medlemmer med reduceret kontingent, indgår ikke i tøjordningen.

Alle medlemmer kan indkøbe klubtøj til klubpris.

§ 11. SCRM’s likvide midler indsættes på bankkonto. På bestyrelsens anmodning skal kassereren fremvise en oversigt over økonomien.

\*Kontoudtog fra banken kan på forlangende fremlægges ved bestyrelsesmøde.

\*§ 12. Ordinær generalforsamling afholdes hvert år i januar måned og indkaldes med mindst 14 dages varsel pr. e-mail eller sms.

Dagsorden for generalforsamlingen

1. Valg af dirigent

2. Valg af stemmetællere

3. Formandens beretning

4. Regnskab / kontingent

5. Indkomne forslag

6. Valg af formand / kasserer

7. Valg af bestyrelsesmedlemmer og suppleant

8. Valg af revisor og revisorsuppleant

9. Evt.

Forslag, der ønskes behandlet på generalforsamlingen, skal være formanden skriftligt i hænde senest 7 dage før generalforsamlingen.

§ 13. Der kan indkaldes til ekstraordinær generalforsamling, når bestyrelsen eller ¾ af medlemmerne skriftligt fremsætter ønske herom. Den ekstraordinære generalforsamling skal afholdes senest 14 dage efter, begæringen er fremsat.

§ 14. Enhver lovlig indvarslet generalforsamling er beslutningsdygtig uanset de fremmødtes antal. Beslutningerne vedtages ved simpelt stemmeflertal. Dog kræves der til vedtagelse af vedtægtsændringer, at 2/3 af de fremmødte stemmer for ændringerne.

§ 15. Bestemmelse om SCRM’s opløsning kan kun ske, når mindst 50 % af de stemmeberettigede medlemmer er til stede. Til forslagets vedtagelse kræves, at mindst ¾ af de fremmødte stemmer for forslaget.

Ved eventuel opløsning af SCRM skal alle aktiver overgå til Slagelse Cykle Ring. Eventuelle krav fra kreditorer er Slagelse Cykle Ring uvedkommende.

Ændring af vedtægter:

- Godkendt og ændret på generalforsamlingen den 24. januar 2023.

**\* Markering for de sidste ændringer**